Tove Videbæk (KRF), 2002-03-22:
Det her forslag vil gøre tilværelsen lidt lysere for de ældre i Danmark.
Det vil naturligvis ikke løse alle problemer, men det vil give lidt friere valg.
Og det udmønter også Kristeligt Folkepartis beslutningsforslag nr. B 76 vedrørende pleje- og ældreboliger, som drives af selvejende institutioner.
Og så indeholder det endelig en forlængelse af den særordning, som gælder for 4. Maj Kollegierne.
Forslaget her vil give de ældre mulighed for frit at vælge, hvor de vil bo i pleje- eller ældrebolig.
I dag har ældre ofte kun én mulighed, når kroppen eller sindet sætter en stopper for, at man kan bo i eget hjem, og det er det kommunale plejetilbud - hvis der altså er plads.
I Kristeligt Folkeparti mener vi, at ældre bør have samme mulighed som alle andre for at vælge en bolig og et socialt miljø, der passer til det værdigrundlag og behov, man har.
Det er derfor et stort fremskridt, hvis personer med en bestemt religiøs overbevisning, bestemte faggrupper, særlig miljøbevidste grupper, psykisk syge eller andre grupper af ældre som f.eks. vegetarer, som hr. Keld Albrechtsen nævnte, kan vælge at leve sammen med ligesindede i livets sidste år.
Det tilbud står de selvejende institutioner og vil give, og derfor skal de også have ordentlige arbejdsbetingelser.
De ældre kan med dette forslag selv vælge netop det sted, som bedst opfylder deres ønsker med hensyn til beliggenhed, indretning, tryghed, kvalitet og værdigrundlag.
Dette sidste burde jo være en selvfølge eller en banalitet, men det har en del ulykkelige sager de seneste år jo vist os at det ikke er.
Derfor er det simpelt hen godt, at det er med her.
Der er i de seneste år blevet indgået aftale med kommunerne om byggeri af flere pleje- og ældreboliger, således at det er blevet lettere og økonomisk overkommeligt for kommuner at bygge flere boliger til ældre. Og vi mangler mange boliger til ældre.
Vi ved, at mellem 4.000 og 10.000 ældre - det er sådan yderpunkterne, vi hører - står på venteliste til ældre- eller plejebolig. Så skal der også turbo på byggeriet af boliger til de yngre handicappede, for vi ved jo, at mellem 2.300 og 2.400 yngre handicappede bor på plejehjem, som er bygget til de ældre.
Det er uværdigt for de yngre, og det er uanstændigt over for de ældre, der står på venteliste og venter på en plads.
Det var også en af grundene til, at Kristeligt Folkeparti i 2001 fremsatte og fik vedtaget B 76 om bedre tilskud til ældre- og plejeboliger, som ejes af selvejende institutioner. Forslaget har haft en lidt omtumlet tilværelse, idet den tidligere regering mildest talt ikke var særlig glad for det og derfor ikke ville sætte det i værk, som et stort flertal i Folketinget havde pålagt regeringen at gøre.
Så sent som den 11. september sidste år stillede Kristeligt Folkepartis Flemming Kofod-Svendsen således et spørgsmål til by- og boligministeren om, hvad regeringen havde tænkt sig at gøre for at opfylde B 76 senest den 1. november, som der stod i beslutningsforslaget.
Foreningen af Selvejende Organisationer klargjorde på en konference, at man rådede over 10.500 selvejende plejehjemspladser, og heraf var de 7.500 utidssvarende og burde ombygges.
Mange af boligerne var små og levede ikke op til de krav, der stilles i dag.
Erfaringen har vist os, at mange af disse pleje- og ældreboliger, som ikke levede op til de lovbestemte bygningsstandarder, simpelt hen blev lukket i en del
kommuner, hvis de selvejende institutioner ikke selv havde råd til at gennemføre renoveringen og ombygningen
Dermed mistede vi mange gode plejehjem og rigtig mange gode plejehjemspladser.
I Kristeligt Folkeparti fremsatte vi derfor B 76, som havde til hensigt at gøre det økonomisk muligt for de selvejende institutioner at renovere plejeboligerne, således at de kunne komme op på de bygningsmæssige standarder og ikke blive lukket, men tværtimod moderniseret og shinet op til bedste for de ældre.
Ud over renoveringsmuligheden gives der også bedre tilskud til nybyggeri, og det er simpelt hen bare perfekt. En del selvejende institutioner står og venter på at kunne komme i gang med arbejdet, og dette forslag vil virkelig glæde dem og de ældre, som står på venteliste og måske oven i købet kommer ind på et plejecenter, hvor man har samme livsholdning og værdier som den ældre.
Så det samlede forslag med friere valg for ældre, bedre økonomiske muligheder for, at organisationer og selvejende institutioner kan renovere og ombygge pleje- og ældreboliger samt forlængelse af ordningen vedrørende 4. Maj Kollegiet støtter Kristeligt Folkeparti varmt.